Samamoodi muutub rohelisemaks ka linlik elukeskkond. Linnaliikluses on esmane prioriteet ühistranspordi arendamine. Kesklinna autostumisprobleemide lahendamine tasulise parkimispiirkonna süüdimatu edasinihutamise kaudu on lõppenud. Südalinnas sõitmine ja parkimine jääb endiselt maksustavaks luksuseks, kuid selle asemel soodustatakse sümboolse kuutasuga ühistranspordi kasutamist.  Linna äärealasid katab tihe "pargi ja sõida" parklate kett, kuhu kesklinna suunduja saab oma auto jätta. Mugavad, tiheda graafikuga liikuvad bussid, trollid ja kiirtramm, kus ka tipptunnil jätkub istekohti enamikule sõitjaist, on linnakeskkonna olukorda tuntavalt parandanud. Lisandunud on hulk vaid jalakäijatele mõeldud tsoone ja rohealasid ning rattateed on lõpuks ometi välja ehitatud nii, et kaherattalisel saab ohutult läbida linna ühest servast teise. Tallinna mereäärsete piirkondade arendamine on lõpuks  väärtustamas pealinna erilist asendit: valmivad stiilsed promenaadid, jalutusteed, uued väikesed puhkealad.